5.4.2023
SK
Úradný vestník Európskej únie
L 97/3
(11)
Toto nariadenie by sa malo uplatňovať od 1. septembra 2024, aby sa zhodovalo s dohodnutým časovým plánom pre harmonizované referenčné revízie národných účtov v členských štátoch.
To nebráni členským štátom, aby svoje štatistiky zostavovali v súlade so zmenenými prílohami už pred uvedeným dátumom všeobecného uplatňovania.
S cieľom zabezpečiť dostatočný čas na prispôsobenie sa novým požiadavkám na zasielanie by sa každá nová povinnosť zasielať metaúdaje o štrukturálnych informáciách mala uplatňovať od 1. septembra 2025, aj keď sa už tieto metaúdaje môžu dobrovoľne zasielať pred týmto dátumom.
(12)
S cieľom zmierniť sociálny a hospodársky vplyv krízy spôsobenej ochorením COVID-19 a aby sa posilnila odolnosť hospodárstiev a sociálnych štruktúr členských štátov, Únia vyvinula významné iniciatívy, najmä nástroj NextGenerationEU a Mechanizmus na podporu obnovy a odolnosti zriadený nariadením Európskeho parlamentu a Rady (EÚ) 2021/241 (18).
V tejto súvislosti by štatistika Únie mala náležite odrážať štatistické účty inštitúcií a orgánov Únie.
Na tento účel by sa preto malo pokračovať v technickej práci, aby sa vypracovala spoľahlivá metodika, ktorá umožní Komisii (Eurostatu) zostavovanie a šírenie štatistických účtov vrátane čistých poskytnutých/čistých prijatých pôžičiek podľa ESA 2010 a nesplatených maastrichtských dlhových záväzkov.
Komisia (Eurostat) by do 31. marca 2024 mala predložiť Európskemu parlamentu a Rade správu o pokroku dosiahnutom v uvedenom ohľade.
(13)
Keďže cieľ tohto nariadenia, a to vytvorenie spoločných štatistických noriem, ktoré umožnia tvorbu harmonizovaných údajov národných účtov v záujme dosiahnutia celkovej porovnateľnosti na úrovni Únie, nie je možné uspokojivo dosiahnuť na úrovni členských štátov, ale z dôvodov jeho rozsahu a dôsledkov ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii.
V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie tohto cieľa.
(14)
Údaje o vybavení v oblasti informačných a komunikačných technológií sú nevyhnutné na podporu analýzy a tvorby politík v kontexte prioritných politík týkajúcich sa digitalizácie a Európskej zelenej dohody, ktorých cieľom je posilniť konkurencieschopnosť a ďalší rozvoj nových technológií.
Rovnako sú pre analýzu investícií a bohatstva na úrovni Únie dôležité údaje o pozemkoch, na ktorých sa nachádzajú budovy a stavby.
Komisia (Eurostat) a národné štatistické úrady by mali pokračovať v metodickej práci vykonanej v tejto oblasti v posledných rokoch s cieľom zvýšiť dostupnosť podrobnejších údajov v kontexte budúcej revízie Európskeho systému národných a regionálnych účtov.
(15)
Pravidelné aktualizácie sú potrebné na zohľadnenie interakcie medzi globalizáciou, zelenou a digitálnou transformáciou a národnými účtami s cieľom poskytnúť subjektom s rozhodovacou právomocou údaje a poznatky potrebné na zabezpečenie konkurencieschopnosti, finančnej stability, rozpočtovej odolnosti, zdravých verejných financií a spravodlivej daňovej politiky.
Okrem toho na 51. zasadnutí Štatistickej komisie Organizácie Spojených národov bola spoločná pracovná skupina sekretariátov pre národné účty už požiadaná o vypracovanie plánu revízie systému národných účtov z roku 2008.
Revidovaná verzia systému národných účtov je plánovaná na prijatie Štatistickou komisiou Organizácie Spojených národov v roku 2025.
(16)
Aktualizácia medzinárodných príručiek o národných účtoch je potrebná, najmä pokiaľ ide o životné podmienky a udržateľnosť, keďže k veľkej časti činností ovplyvňujúcich ekonomické životné podmienky obyvateľstva dochádza za hranicami výroby.
(17)
Revízia systému národných účtov z roku 2008 v roku 2025 poskytne príležitosť na aktualizáciu medzinárodne dohodnutých pojmov, definícií, klasifikácií a účtovných pravidiel s cieľom riešiť globálne výzvy súvisiace so zmenou klímy, bezpečnosťou, nerovnosťou, udržateľnosťou a blahobytom a bude nápomocná v podpore tvorcov politík pri prijímaní informovaných rozhodnutí s cieľom posilniť hospodársku, sociálnu a územnú súdržnosť, znížiť sociálne a rodové nerovnosti a urýchliť zelenú a digitálnu transformáciu.
Komisia by preto mala pravidelne poskytovať požadované informácie a diskutovať s Európskym parlamentom a Radou o revízii systému národných účtov z roku 2008 pred jej ukončením plánovaným na rok 2025.
(18)
Uskutočnili sa konzultácie s Výborom pre európsky štatistický systém,
(18) Nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti (Ú. v.
EÚ L 57, 18.2.2021, s. 17).